Ordinul de începere a lucrărilor a fost dat ieri, la doi ani de la semnarea contractului de finanțare. Comuna Saschiz a reuşit, în anul 2017, să încheie contractul de finanţare pentru proiectul “Restaurarea cetăţii de refugiu secolul XIV din Saschiz, judeţul Mureş” cu Ministerul Dezvoltării Regionale, Administraţiei Publice şi Fondurilor Europene, în calitate de autoritate de Management, şi cu Agenţia pentru Dezvoltare Regională Centru, în calitate de organism intermediar. Contractul de finanţare a fost semnat în 26 mai 2017, iar termenul iniţial de implementare a proiectului era data de 10 decembrie 2019.

Primarul comunei Saschiz, Ovidiu Şoaită, a declarat că marți, 2 iulie, a fost dat ordinul de începere a restaurării Cetăţii de Refugiu din secolul al XIV-lea, lucrările fiind în valoare totală de aproape 8,5 milioane de lei.

Prin restaurarea obiectivului se doreşte redarea circuitului turistic a acestui edificiu, cunoscut şi ca Cetatea Ţărănească, un monument istoric amplasat în situl rural Saschiz, care se află în patrimoniul UNESCO.

“Am reuşit să dăm ordinul de începere a lucrărilor de restaurare a Cetăţii de Refugiu din secolul al XIV-lea din Saschiz, avem un termen de execuţie de 24 de luni. Sperăm să se restaureze în cele mai bune condiţii şi să fie un exemplu de bună practică şi pentru alte asemenea obiective. Din păcate, toate procedurile de achiziţii pentru proiectare şi pentru execuţia de lucrări au durat doi ani. După restaurare, dorim să o redăm cetatea circuitului turistic, ne dorim să fie vizitabilă, să fie îndeplinite cele mai bune condiţii şi să nu mai existe vreun risc de producere a accidentelor, căderi de pietre sau alte surprize (…) Aceasta este oferta constructorului şi sperăm că se va încadra în termenul prevăzut de 24 de luni”, a precizat Ovidiu Şoaită, citat de Agerpres

Prin acest proiect, Primăria Saschiz urmăreşte, conform reprezentanţilor acesteia, restaurarea obiectivului prin păstrarea tuturor caracteristicilor sale istorice şi artistice, realizarea şi distribuirea de materiale de informare şi publicitate pentru a evidenţia valorile reprezentate de clădire, realizarea unor activităţi de marketing şi de promovare turistică a obiectivului de patrimoniu şi digitizarea acestuia.

Din valoarea totală de 8.490.911,23 lei a proiectului, 8.257.753,61 lei reprezintă finanţare nerambursabilă, iar diferenţa este valoarea contribuţiei proprii eligibile a beneficiarului.

Cetatea Ţărănească din Saschiz este o cetate de apărare, care servea drept refugiu pentru localnici în caz de invazii, dar în acelaşi timp şi pentru păstrarea alimentelor, întrucât asigura un regim termic adecvat.

Ridicarea acestei cetăţi a început în anul 1347 de către şapte comunităţi, are formă de navă şi se întinde pe o suprafaţă de 5.000 de metri pătraţi.

Legendele spun că orice negustor care trecea prin Saschiz era obligat să ducă un car de piatră până sus pe deal. De altfel, în jurul Cetăţii Ţărăneşti din Saschiz s-au ţesut, de-a lungul vremii, mai multe legende, iar una spune că din cetate ar exista un gang secret, subteran, care face legătura cu biserica evanghelică din centrul satului.

În ultimii ani, starea de degradare a zidurilor cetăţii s-a accentuat şi, pe lângă faptul că punea în pericol securitatea turiştilor, exista riscul distrugerii acestui important monument istoric.

Până în anul 2012, Primăria Saschiz a avut un contract de finanţare cu Ministerul Dezvoltării, a fost alocată o sumă de bani, au fost obţinute toate avizele, inclusiv de la Comisia Naţională a Monumentelor Istorice, însă proiectul de reabilitare nu a mai putut fi continuat, fiind blocat la nivelul Guvernului.

Patrimoniul UNESCO în judeţul Mureş include, pe lângă situl săsesc format din Cetatea Ţărănească şi Biserica fortificată din Saschiz, şi Centrul istoric Sighişoara, construit în secolele XIII-XIV.

Partajează asta:

WhatsApp

Email

Listare

Tweet







Apreciază: Apreciere Încarc...

Similare